CELEX: 32007R0904
Language: mt
Date: 2007-07-27 00:00:00
Title: Regolament tal-Kummissjoni (KE) Nru 904/2007 tas- 27 ta’ Lulju 2007 dwar il-klassifikazzjoni ta' ċerta merkanzija fin-Nomenklatura Magħquda

28.7.2007   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 196/37
               
            REGOLAMENT TAL-KUMMISSJONI (KE) Nru 904/2007
      tas-27 ta’ Lulju 2007
      dwar il-klassifikazzjoni ta' ċerta merkanzija fin-Nomenklatura Magħquda
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Komuni tad-Dwana (1), u b’mod partikolari Artiklu 9(1)(a) tiegħu,
      Billi:
      
                  (1)
               
               
                  Biex tkun garantita l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jkunu adottati miżuri li jikkonċernaw il-klassifikazzjoni tal-merkanzija li tissemma fl-Anness ma' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 iddefinixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli jgħoddu ukoll għal kull nomenklatura oħra li hija kompletament jew parzjalment ibbażata fuqha jew li żżid magħha xi subdivizjoni oħra u li hija mwaqqfa fuq proviżjonijiet speċifiċi tal-Komunita’, bil-ħsieb li jkunu applikatati tariffa u miżuri oħra relatata mal-kummerċ fil-merkanzija.
               
            
                  (3)
               
               
                  Konformi ma’ dawk ir-regoli ġenerali, il-merkanzija deskritta fil-kolonna 1 ta’ l-iskeda mniżżla fl-Anness għandha tkun ikklassifikata fil-kodiċi NM indikata fil-kolonna 2, minħabba r-raġunijiet imniżżla fil-kolonna 3 ta’ dik l-iskeda.
               
            
                  (4)
               
               
                  Huwa xieraq li ssir kundizzjoni li informazzjoni fuq tariffa li torbot maħruġa mill-awtoritajiet tad-dwana ta' l-Istati Membri dwar il-klassifikazzjoni tal-merkanzija fin-Nomenklatura Magħquda iżda li ma taqbilx ma’ dan ir-Regolament tista', għal perijodu ta' tliet xhur, tkompli tkun invokata mid-detentur, taħt Artiklu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi tad-dwana tal-Komunità (2).
               
            
                  (5)
               
               
                  Il-Kumitat tal-Kodiċi tad-dwana ma ppubblikax opinjoni fil-limiti ta' żmien stabbilit mill-President tiegħu,
               
            ADOTTAT DAN IR-REGOLAMENT:
      Artikolu 1
      Il-merkanzija deskritta fil-kolonna nru 1 ta’ l-iskeda mniżżla fl-Anness tkun ikklassifikata fin-Nomenklatura Magħquda fil-kodiċi tan-NM indikat fil-kolonna nru 2 ta' dik l-iskeda.
      Artikolu 2
      Informazzjoni fuq tariffa li torbot maħruġa mill-awtoritajiet tad-dwana ta' l-Istati Membri, li mhijiex skond dan ir-Regolament, tista' tkompli tkun invokata għal perijodu ta' tliet xhur skond l-Artiklu 12(6) tar-Regolament (KEE) Nru 2913/92.
      Artikolu 3
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmula fi Brussell, 27 ta’ Lulju 2007.
         
            
               Għall-Kummissjoni
            
            Franco FRATTINI
            
               Viċi President
            
         
      
      
         (1)  ĠU L 256, 7.9.1987, p. 1. Ir-Regolament kif emendat mir-Regolament (KE) Nru 733/2007 (ĠU L 169, 29.6.2007, p. 1).
      
         (2)  ĠU L 302, 19.10.1992, p. 1. Ir-Regolament kif finalment emendat bir-Regolament (KE) Nru. 1791/2006 (ĠU L 363, ta' l-20.12.2006, p. 1).
      
         ANNESS
         
                     Deskrizzjoni ta' l-oġġetti
                  
                  
                     Klassifikazzjoni
                     (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Ġobon “Pasta filata” f'għamla ta' blokka magħmul biż-żieda ta' tames u batterji termofiliċi (pereżempju, streptokokku termofiliku) mal-ħalib tal-ġobon. Wara t-tibqit, ix-xorrox ikun isseparat. Imbagħad, il-baqta tkun imsaħħna għal madwar 80° C. Il-baqta tkun magħġuna u mġebbda sabiex tingħata dehra ta’ nisġa kollha ħjut. Imbagħad, il-prodott ikun maqsum fid-daqs meħtieġ (1 sa 3 kg) u mmellaħ
                     Wara li jkun manifatturat, il-ġobon ikun imkebbeb f'qoxra biex jimmatura u jkun maħżun f'temperatura baxxa (2 sa 4 °C) għal bejn ġimgħa u ġimagħtejn.
                     Il-ġobon huwa magħmul minn (% skond il-piż):
                     
                        
                                       materjal niexef:
                                    
                                    
                                       54,2 
                                    
                                 
                                       xaħam totali:
                                    
                                    
                                       23,3 
                                    
                                 
                                       kontenut ta' xaħam fil-materjal niexef:
                                    
                                    
                                       43,0 
                                    
                                 
                                       kontenut ta' ilma fil-materjal li ma fihx xaħam
                                    
                                    
                                       59,7 
                                    
                                 
                     Il-ġobon għandu togħma mhix qawwija, bħal tal-butir, kemmxejn mielħa. Fost l-oħrajn, jintuża bħala ġobon għal mal-pizez.
                  
                  
                     0406 10 20 
                  
                  
                     Il-klassifikazzjoni hija determinata bir-Regoli Ġenerali 1 u 6 għall-interpretazzjoni tan-NM u l-kliem ta’ titli tan-NM 0406 , 0406 10  u 0406 10 20 .
                     Il-prodott għandu l-karatteristiċi u proprjetajiet oġġettivi, partikolarment rigward il-kompożizzjoni, dehra jew togħma tiegħu – ta' ġobon frisk u jista' jittiekel ftit wara li jkun immanifatturat (Noti ta' Spjega tas-Sistema Armonizzata għal titlu 0406 , l-ewwel paragrafu, Punt 1).
                     Għalhekk, ma jistax ikun ikklassifikat f’subtitlu tan-NM 0406 90  li jirreferi għal “ġobon ieħor” differenti minn dawk imsemmija fis-subtitli preċedenti.